Daewoo Leganza SX
**Daewoo Leganza** (**V100**) je veľký sedan (limuzína), ktorý vyrábala a predávala spoločnosť Daewoo Motors. Išlo o štvordverový sedan s motorom vpredu, predným pohonom a 5 miestnou karosériou. Vyrábala sa v Južnej Kórei, neskôr aj v iných štátoch v rokoch 1997 až 2002.

Názov **Leganza** je odvodený z talianských slov *Elegante* (elegantný) a *forza* (sila). Leganza bola nahradená modelom Magnus (Evanda), ktorý je postavený na rozšírenej platforme **V200.**

Vývoj
-----

Leganza (V100) spolu s Lanosom (T100) a Nubirou (J100) boli stredobodom snahy Daewoo o vyvinutie vlastnej rady vozidiel a nahradenie modelov vyrábaných predtým v licencii od GM (Opel). Daewoo pri vývoji vozidiel využilo svetových konzultantov a dodávateľov. Pod dizajnérskym vedením ex-Porsche a ex-BMW inžiniera Dr. Ulricha Beza, bola Leganza vyvinutá len za 30 mesiacov s využitím rastúcej R&D siete Daewoo v Kórei, Worthingtone a Mníchove spolu s ďalšími globálnymi konzultantmi. Prevodovky dodala spoločnosť ZF a motory spoločnosť Holden Austrália. Dizajn Leganzy pochádza z dielne Italdesign pod vedením Giorgetta Giugiara, ktorý ho postavil na koncepte Jaguar Kensington z roku 1990. Tento koncept mimochodom ovplyvnil aj Toyotu Aristo z roku 1991 a prvú generáciu Lexusu GS. Dizajn bol porovnávaný s Maserati Coupé – ďalším z Giugiarovych dizajnov.

Vývoj Leganzy začal na konci roku 1993, potom ako začali práce na Lanose a Nubire, čím sa oddiaľovalo uvedenie Leganzy na niektorých trhoch. Po počiatočnom výskume Leganzy, ktorý viedol k vývoju auta strednej triedy, sa začali ďalšie práce na prototype V100. Vývoj vizuálnej stránky zabral 3 mesiace – leto 1994 – za pomoci dizajnérskeho štúdia ItalDesignu v Kensingtone. Jazdné skúšky začali v máji 1995 a skončili o rok neskôr a Leganza bola pripravená na masovú výrobu vo februári 1997. Leganza dosahovala aerodynamický odpor 0.32 Cx.

Marketing
---------

K uvedeniu na trh došlo v roku 1997, Leganza pritom nahradila Espero a Prince. Daewoo výrazne rozšírilo svoju distribučnú sieť so vznikom nových modelov, a Leganzu ponúkalo celosvetovo. Daewoo si dávalo obzvlášť záležať na rozvojových krajinách, ktoré boli zapojené do výroby Leganzy, ako napríklad Poľsko, Rumunsko, Ukrajina, Rusko a Uzbekistan, v továrňach priamo vlastnených alebo licencovaných. Samozrejme sa jednalo len o skladanie CKD a SKD kitov, pochádzajúcich z továrne v meste Bupyong v Južnej Kórei.

Leganza sa predávala aj ako Doninvest Kondor na ruskom trhu, avšak v tejto variante bola výrazne ochudobnená o výbavu. V dobe uvedenia na trh bola Leganza o niečo dlhšia ako väčšina európskych a ázijských áut strednej triedy a bola predávaná aj ako lacné manažérske auto.

Modely a motorizácia
--------------------

Leganza bola uvedená na trh výhradne ako sedan s motorom 2.0 16V s výkonom 98 kW a bola dostupná s 5 stupňovou manuálnou alebo voliteľne s 4 stupňovou automatickou prevodovkou. Táto automatická prevodovka bola pomerne hlučná a preto ju neskôr nahradila elektronicky ovládaná varianta. Kvalita modelového ročníka 1998 zaostávala za očakávaním, preto výrobca už v roku 1999 urobil revíziu modelu, kde bola okrem iného zmenená automatická prevodovka, pribudol výkonnejší motor s kultivovanejším chodom, živším prejavom a vyššou spoľahlivosťou. Pre Leganzu bol plánovaný aj radový šesťvalec, avšak ten sa dostal až do modelu Evanda.

Facelift prišiel v roku 2001 a Leganza prevzala mnohé technické prvky z Evandy, ktorá sa v tej dobe už 2 roky predávala súbežne v Kórei. S faceliftom dostala Leganza aj hliníkové disky s iným dizajnom.

Výbava (SX a CDX)
-----------------

Daewoo pri Leganze ponúkalo 2 varianty výbavy:

* **Varianta SX** štandardne obsahovala 1 airbag, ABS, výškovo nastaviteľný volant, 4x elektrické okná, posilňovač riadenia, centrálne zamykanie bez diaľkového a alarmu, 14 a 15 palcové hliníkové disky, manuálnu klimatizáciu, rádio, vyhrievanie zadného okna a zrkadiel.

* **Varianta CDX** štandardne obsahovala 2 airbagy, ABS + TCS, výškovo nastaviteľný volant, 4x elektrické okná, diaľkové centrálne zamykanie s alarmom, 15 palcové hliníkové disky, digitálnu klimatizáciu s vonkajším teplomerom (zabudovaným v hodinách), autorádio, adaptabilný posilňovač riadenia, adaptabilný posilňovač bŕzd, tónované sklá, diely interiéru s imitáciou dreva.

Galéria
-------

* Dve Daewoo Leganza CDX s identickou výbavou.Dve Daewoo Leganza CDX s identickou výbavou.
* Daewoo Leganza a Daewoo Chairman (Ssangyong)Daewoo Leganza a Daewoo Chairman (Ssangyong)
* Daewoo Leganza (V100) a Daewoo Evanda (V200)Daewoo Leganza (V100) a Daewoo Evanda (V200)
* Skúška maximálnej rýchlosti - Leganza 2.0 98kwSkúška maximálnej rýchlosti - Leganza 2.0 98kw
* Leganza, Nexia, Chairman, zraz Daewoo clubu v ATC Olšovec, CZ.Leganza, Nexia, Chairman, zraz Daewoo clubu v ATC Olšovec, CZ.

Referencie
----------

1. ↑   *Daewoo Leganza - darewnoo.pl* [online]. [Cit. 2022-12-11]. Dostupné online. Archivované z originálu.
2. ↑  SIANO, Joseph. BEHIND THE WHEEL/Daewoo Leganza and Nubira; Daewoo Who? Some Low-Key Answers. *The New York Times*, 1998-07-19. Dostupné online [cit. 2022-12-11]. ISSN 0362-4331. (po anglicky)
3. ↑   *"Daewoo News - New Daewoos introduced in Korea".* [online]. darewnoo.pl, [cit. 2022-12-11]. Dostupné online. Archivované z originálu.
4. ↑   *Daewoo Leganza - nieprestiżowy Jaguar | samochody-seryjne* [online]. www.darewnoo.pl, [cit. 2022-12-11]. Dostupné online.
5. ↑   *Daewoo Leganza (1997 - 2002)* [online]. Pravda.sk, 2009-05-15, [cit. 2022-12-11]. Dostupné online.

Pozri aj
--------

* GM Daewoo
* Daewoo Group

Iné projekty
------------

Commons
* Spolupracuj na Commons Commons ponúka multimediálne súbory na tému **Daewoo Leganza**

Externé odkazy
--------------

* Daewoo Motor Slovakia
* Chevrolet & Daewoo Club - FB Skupina - facebooková skupina Chevrolet & Daewoo clubu.
* Chevrolet & Daewoo Club - Leganza fórum sekcia fóra venovaná výhradne Leganze

Zdroj
-----

*Tento článok je čiastočný alebo úplný preklad článku Daewoo Leganza na anglickej Wikipédii.*

|  |
| --- |
| **Automobily značky GM Daewoo (Daewoo / Chevrolet) v Európe 1990 – 2009** |
| **Kategória** | 1990 | 2000 |
| 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 |
| Miniautomobily |  | Tico | Matiz | Spark |
| Malé automobily |  | Nexia | Lanos | Kalos | Aveo |
|  |  | Aveo |
| Nižšia stredná trieda | Racer | Nubira | Lacetti |
| Stredná trieda | Espero | Leganza | Evanda | Epica |
| Vyššia stredná trieda |  | Chairman |  |
| MPV |  | Tacuma | Rezzo | HHR |
| SUV |  |  | Captiva |